ป่วยฉุกเฉินเบิกเงินได้ทั้งประกันสังคมและประกันชีวิต
สปส. แจ้งสามารถเบิกค่ารักษาพยาบาลกรณีเจ็บป่วยฉุกเฉินคืนได้ 2 ทาง ทั้งประกันชีวิตและสิทธิประกันสังคม
9 ธ.ค. 2553

สปส. แจ้งสามารถเบิกค่ารักษาพยาบาลกรณีเจ็บป่วยฉุกเฉินคืนได้ 2 ทาง ทั้งประกันชีวิตและสิทธิประกันสังคม 
สำนักงานประกันสังคม (สปส.) แจ้งลูกจ้าง ผู้ประกันตนที่ประสบเหตุในกรณีฉุกเฉิน และอุบัติเหตุสามารถใช้สิทธิประกันชีวิตคู่กับประกันสังคมได้แต่ต้องอยู่ในหลักเกณฑ์ ค่ารักษาพยาบาลที่เกิดขึ้นภายใน 72 ชั่วโมง 
สำนักงานประกันสังคม (สปส.) .หน่วยงานภาครัฐที่ให้การดูแลคุ้มครองลูกจ้าง(ผู้ประกันตน) ซึ่งกรณีลูกจ้าง ผู้ประกันตนประสบอุบัติเหตุและเจ็บป่วยฉุกเฉินสามารถเข้ารับ การรักษาในโรงพยาบาลใดก็ได้ที่สะดวก แต่ถ้าหากลูกจ้าง ผู้ประกันตนมีประกันชีวิตส่วนบุคคล ร่วมอยู่ด้วยก็สามารถนำค่ารักษาพยาบาลเบิกคืนได้ทั้ง 2 ทางไม่ว่าจะเป็นประกันชีวิตส่วนบุคคลหรือสิทธิประกันสังคมแต่ต้องอยู่ในหลักเกณฑ์ค่ารักษาพยาบาลที่เกิดขึ้นจริงตามความจำเป็นภายในระยะเวลาไม่เกิน 72 ชั่วโมง ไม่รวมวันหยุดราชการ โดยดูว่ามีค่าใช้จ่ายส่วนใดที่สามารถเบิกจากประกันชีวิตส่วนบุคคล และจากสำนักงานประกันสังคม โดยสำนักงานฯ จะพิจารณาตรวจสอบหลักฐานจากใบเสร็จรับเงินฉบับจริงที่ผู้ประกันตนสำรองจ่ายค่ารักษาพยาบาลไปก่อน ส่วนกรณีที่ไม่มีใบเสร็จฉบับจริงจะต้องขอสำเนาใบเสร็จพร้อมตราประทับโรงพยาบาลที่เจ้าหน้าที่ฝ่ายการเงินเท่านั้น จึงจะสามารถเบิกคืนได้ 
ทั้งนี้ ลูกจ้างผู้ประกันตนเกิดเจ็บป่วยฉุกเฉินหรืออุบัติเหตุควรรีบติดต่อโรงพยาบาล ตามบัตรรับรองสิทธิให้รับทราบทันที เพื่อไม่ต้องรับภาระค่าใช้จ่ายส่วนเกินของโรงพยาบาลที่เข้า รับการรักษา ส่วนในกรณีที่ลูกจ้าง ผู้ประกันตนสำรองจ่ายค่ารักษาไปก่อนสามารถนำใบเสร็จรับเงิน ใบรับรองแพทย์และสำเนาบัตรประชาชน มาเบิกเงินคืนได้ที่สำนักงานประกันสังคมเขตพื้นที่/จังหวัด/สาขาที่ท่านสะดวก มีข้อสงสัยสอบถามข้อมูลได้ที่สำนักงานประกันสังคมเขตพื้นที่/จังหวัด/สาขา ที่ท่านสะดวก หรือโทร.1506